Forslag fra Fagforbundet Agder til LO Agder Regionkonferanse oktober 2022:

Hvem tar vare på den psykiske helsa til unge i Agder?

Vi krever bedre psykisk helsetilbud til unge

Mange unge sliter psykisk. Vi kan ofte ikke se hvem dette er, og de som sliter har ofte vanskelig for å åpne seg. Er fellesskapet vårt rustet til å ta vare på de av oss som sliter?

Det er stor variasjon i de kommunale tilbudene. Ofte mangler det et passende tilbud der terskelen for å få hjelp er lavere enn det som kreves for å få rett til behandling i spesialisthelsetjenesten. Ventetiden i spesialisthelsetjenesten er ofte altfor lang.

Det kan være helt avgjørende å få tidlig hjelp og derfor må det utvikles bedre tilbud i kommunene og ventetidene i spesialisthelsetjenesten må ned. Tilbudene må ta bedre vare på unge med psykiske helseplager og flere må få hjelp.

Har man fått innvilget rett til behandling i spesialisthelsetjenesten er dette uavhengig av om du flytter, men dersom det er nødvendig å bytte til annen DPS kan det bli ny ventetid.

Vi mener Agder må gå foran som et fylke som tar unges psykiske helse på alvor.

LO Agder sin regionkonferanse mener derfor at:

* Det må opprettes flere lavterskeltilbud rettet mot unges psykiske helse
* Vi må få flere psykologer slik at ventetid reduseres
* Det er nødvendig med en sømløs overgang mellom forskjellige tilbud